
Švenčionys
Švenčionių rajono apylinkės teismo teisėja Nijolė Lisauskienė
rašytinio proceso tvarka išnagrinėjo antstolės Terezos Gerasimovič prašymą dėl baudos paskyrimo S. S..
Aprašomoji dalis
Teismas nustatė:
Antstolė Tereza Gerasimovič prašyme nurodo, kad, vykdydama Šalčininkų rajono apylinkės teismo 2015-05-25 vykdomąjį dokumentą administracinio teisės pažeidimo byloje Nr. A2.6.-655-604/2015 dėl automobilio „VW Golf“, valst. Nr. KMK159, konfiskavimo, 2016-04-12 priėmė patvarkymą, kuriuo Sergejų Semionovą įpareigojo per penkias dienas nuo minėto patvarkymo gavimo dienos atvykti į antstolės kontorą ir raštu pateikti duomenis apie transporto priemonės „VW Golf“, valst. Nr. (duomenys neskelbtini), saugojimo vietą. S. S. į antstolės kontorą neatvyko, duomenų apie transporto priemonę nepateikė, todėl antstolė prašo S. S. skirti iki 200 Eur dydžio baudą.
Motyvuojamoji dalis
Prašymas tenkinamas iš dalies.
Nustatyta, kad antstolės Terezos Gerasimovič kontoroje 2015-07-30 užvesta vykdomoji byla Nr. 0045/15/01642 dėl transporto priemonės – automobilio „VW Golf“, valst. Nr. (duomenys neskelbtini), konfiskavimo. 2016-04-12 antstolė S. S., kuriam 2015-04-25 pakvitavimu -įsipareigojimu perduotas saugoti automobilis „VW Golf“, valst. Nr. (duomenys neskelbtini) (vykdomoji byla Nr. 0045/15/01642, b. l. 26-27), išsiuntė patvarkymą per penkias dienas nuo minėto patvarkymo gavimo dienos atvykti į antstolės kontorą ir raštu pateikti duomenis apie minėtos transporto priemonės saugojimo vietą (vykdomoji byla Nr. 0045/15/01642, b. l. 46). Patvarkymas įteiktas 2016-04-14 (vykdomoji byla Nr. 0045/15/01642, b. l. 47). Pagal LR CPK 585 str. 1 d., antstolio reikalavimai vykdyti sprendimus, pateikti turimą informaciją apie skolininko turtinę padėtį, susipažinti su sprendimams vykdyti būtinais dokumentais ar susilaikyti nuo veiksmų, galinčių trukdyti vykdyti sprendimus, išskyrus įstatymų nustatytus atvejus, privalomi visiems asmenims ir turi būti įvykdyti per antstolio nustatytą terminą. Minėto straipsnio 2 d. nustato, kad asmeniui, kuris nevykdo antstolio reikalavimo ar kitaip kliudo antstoliui vykdyti vykdomuosius dokumentus, teismas gali skirti iki 289 Eur baudą už kiekvieną nevykdymo ar kliudymo dieną. Byloje nustatyta, kad S. S. žinoma apie antstolės reikalavimus, nes reikalavimas atvykti į antstolės kontorą ir raštu pateikti duomenis apie minėtos transporto priemonės saugojimo vietą jam įteiktas. S. S., turėdama pareigą atvykti į antstolės kontorą ir pateikti antstolei reikalaujamus duomenis, to iki antstolės kreipimosi į teismą skirti baudą dienos (2016-05-31) nepadarė, taip pat antstolei nepateikė dokumentų, patvirtinančių antstolės reikalavimo neįvykdymo priežastis, todėl laikoma, kad reikalavimo neįvykdė be svarbių priežasčių. Atsižvelgiant į nustatytas aplinkybes, yra pagrindas už antstolės reikalavimo nevykdymą S. S. paskirti LR CPK 585 str. numatytą baudą už kiekvieną nevykdymo dieną nuo teismo nutarties priėmimo dienos. Nustatant baudos dydį atsižvelgiama į tai, kad S. S. Šalčininkų rajono apylinkės teismo 2016-03-07 nutartimi buvo paskirta bauda už antstolės reikalavimo nevykdymą (vykdomoji byla Nr. 0045/15/01642, b. l. 43).
Rezoliucinė dalis
Vadovaudamasi LR CPK 585, teisėja
nutaria:
S. S. (a. k. (duomenys neskelbtini) gyv. (duomenys neskelbtini), paskirti 5 (penkių) Eur dydžio baudą už kiekvieną antstolės Terezos Gerasimovič reikalavimo atvykti į antstolės kontorą ir raštu pateikti duomenis apie transporto priemonės – automobilio „VW Golf“, valst. Nr. (duomenys neskelbtini), saugojimo vietą nevykdymo dieną.
Dėl nutarties per 7 d. nuo nutarties patvirtintos kopijos įteikimo dienos gali būti duodamas atskirasis skundas Vilniaus apygardos teismui per Švenčionių rajono apylinkės teismą.
Teisėja Nijolė Lisauskienė

